李仁甫除喪作詩問之
作者：晁公遡
朝代：宋

paragraphs: 閉門讀喪禮，荒庭蓬藋深。
愁雲聚隴首，悲風吹棘心。
隣里昨甚憂，哭踴恐不任。
近除二月禫，初御五日琴。
雖復瘦欒欒，衆語喜見今。
諒其念遺體，保此軀千金。
顧無瘍可沐，髮脫未勝簪。
稍當理衣冠，結綬且正襟。
渠家符璽郎，實冠翰墨林。
世業乏潤色，詔書行訪尋。
紬繹須史遷，校讎得劉歆。
再編中興詩，更載庭燎箴。
暇時侍君側，祈招誦愔愔。